Diari Oficial de la Generalitat Valenciana


Sumari del DOGV 9271, del 04-02-2022 (2022/827)

ACORD de 21 de gener de 2022, del Consell, d'aprovació del Programa especial de productivitat per a la prestació de mòduls addicionals de reforç en els equips d'Atenció Primària en 2022.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9271

Data del DOGV
:   04-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/827


Data del document
:   21-01-2022

Organisme emissor
:   Conselleria de Sanitat Universal i Salut Pública

Tipus de document
:   Acord

Anàlisi jurídica

 Descriptors 

:   * Conselleria de Sanitat Universal i Salut Pública
    * salari per rendiment
    * productivitat
    * personal sanitari

ACORD de 21 de gener de 2022, del Consell, d'aprovació del Programa especial de productivitat per a la prestació de mòduls addicionals de reforç en els equips d'Atenció Primària en 2022. [2022/827]  
La Comunitat Valenciana ha crescut en població quasi un milió d'habitants en les últimes tres dècades. El saldo migratori també ha augmentat en els últims anys, sense incloure-hi la població flotant que, per motius d'oci o uns altres de semblants, romanen durant llargs períodes de temps, la qual cosa provoca que la Comunitat compte amb una població estable no censada que requereix atenció sanitària.  
Aquesta evolució de la població és paral·lela a la d'Espanya i a la d'altres països europeus. Així, l'increment en l'esperança de vida que es dona des de finals del segle XX ha provocat un envelliment progressiu de la població, que ha passat d'una edat mitjana de 33,38 anys en 1975 a 43,16 anys en 2018. D'altra banda, aquest envelliment ha fet que augmenten els grups de població de major edat. L'any 2000, el 16,6 % dels habitants tenia més de 64 anys, i d'aquests, un 21,3 % arribava als 80 anys o més. En 2020, aquestes xifres se situaven en un 19,9 % i 28,1 % respectivament.  
Es calcula que les malalties cròniques són la causa del 80 % de les consultes d'AP. Si consultem les dades de l'enquesta referent a l'ús de serveis sanitaris (enquesta de salut de la Comunitat Valenciana 2016), el 46,2 % de les persones majors de 65 anys va acudir a una consulta mèdica en les quatre setmanes prèvies a l'enquesta. Si la dada la referim als últims 12 mesos, el percentatge augmenta al 84,8 %.  
Actualment, tal com es recull en l'Acord de 29 de gener de 2021, del Consell, d'aprovació del Programa especial de productivitat de prestació de mòduls addicionals de reforç en equips d'Atenció Primària en 2021, la pressió assistencial en Atenció Primària, afegida la sobrecàrrega relacionada amb la pandèmia covid-19, continua generant demora en la consulta a demanda per part de la ciutadania, especialment en èpoques d'impossibilitat de contractació per absència de professionals en les borses d'ocupació temporal.  
En les últimes setmanes s'està produint un increment en la transmissió comunitària, especialment en cohorts d'edat joves, agreujat per la circulació de la soca delta i l'aparició de la soca òmicron en tot el territori nacional. Aquesta situació, afegida a l'esforç que està realitzant tota l'Atenció Primària en la campanya de vacunació, tant en els centres educatius, punts de vacunació sense cita o amb cita com als centres sanitaris, i amb absència de candidats en borsa per a substitucions, fa necessari que es mantinga un programa de productivitat de reforç en equips d'Atenció Primària per a l'any 2022.  
  
Per tot això és necessari un programa específic per a contindre l'excés de càrrega assistencial on es produïsca, quan siga necessari i de manera específica mentre dure la sobrecàrrega produïda per la covid-19, de manera que permeta una atenció adequada i de qualitat als i les pacients.  
La dedicació del personal participant en aquest programa requereix l'oportuna compensació econòmica. En el cas del personal estatutari, aquest tipus d'activitat addicional pot integrar-se en el complement de productivitat, que tal com estableix la Llei 55/2003, de 16 de desembre, de l'Estatut marc del personal estatutari dels serveis de salut, en l'article 43.2.c, està destinat a retribuir, entre altres coses, la participació del personal en programes o activitats concretes, tal com succeeix en el present cas. Es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes.  
El personal laboral gestionat directament per la conselleria competent en sanitat podrà accedir a aquest programa després la negociació en el fòrum corresponent.  
Encara que, en tot cas, la millora que ofereix aquest programa proporciona un instrument adequat per al maneig de la càrrega assistencial en Atenció Primària, que tendeix a fer efectiva la igualtat de drets en l'accés a la sanitat pública entre la ciutadania de la Comunitat Valenciana, no ha de perdre's la perspectiva que es tracta d'un instrument addicional, flexible i conjuntural que s'utilitzarà en la mesura que siga necessari amb aqueixa finalitat, la qual cosa no ha de fer passar a segon pla la persecució de mesures estructurals i organitzatives orientades al fet que aqueixa demora assistencial excessiva no arribe a produir-se, a través d'una millor dotació general de la sanitat pública mitjançant un finançament suficient i una més eficient utilització dels recursos disponibles.  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, amb la deliberació prèvia, en la reunió de 21 de gener de 2022,  
  
  
ACORDA  
  
Primer. Objecte  
Aquest acord regula la participació voluntària del personal dels equips d'Atenció Primària, fora de la seua jornada ordinària habitual i d'atenció continuada, en el programa específic de substitució i reforç, i estableix el complement retributiu de productivitat que la remunera.  
  
  
Segon. Àmbit d'aplicació  
Podrà participar en la prestació de les activitats incloses en aquest programa el personal de l'equip d'Atenció Primària, el nomenat eventual per a l'atenció continuada i el de les unitats de suport d'Atenció Primària.  
  
Tercer. Requisits  
Per a la participació en el programa i cobrament del complement, s'hauran de complir tots els requisits següents:  
1. Necessitat de substitució o reforç. El programa de substitució i reforç en els equips d'Atenció Primària s'aplicarà en els supòsits en els quals es requerisca suplir l'absència d'un o una professional o reforçar els efectius disponibles per a atendre adequadament la demanda assistencial. Aquesta necessitat pot derivar tant dels plans de vacances o plans especials de reforç aprovats per la conselleria competent en sanitat, com d'altres supòsits en els quals la demanda assistencial faça imprescindible substituir una absència o reforçar l'equip disponible.  
  
2. Indisponibilitat de candidats. Quan, d'acord amb el que es preveu en l'apartat anterior, siga necessària la contractació d'un o una professional, s'utilitzaran els sistemes de selecció de personal temporal establits reglamentàriament. Només en el cas que siga impossible la contractació s'assumirà la demanda assistencial addicional, siga per part d'un o una professional de l'equip del mateix centre, d'altres centres o fins i tot d'altres departaments de Salut.  
3. Realització fora de la jornada ordinària. La tasca assistencial addicional prevista en aquest acord haurà de dur-se a terme fora de la jornada ordinària i d'atenció continuada, i es desenvoluparà mitjançant la realització de mòduls de 7, 5 o 2,5 hores de duració.  
4. En cap cas podrà percebre's el complement previst en aquest acord quan les persones assignades a professionals absents puguen ser atesos per altres membres de l'equip dins del seu horari habitual. Aquesta distribució en jornada ordinària es podrà realitzar fins a completar un màxim de 30 consultes en total per agenda.  
  
Quart. Activitats subjectes al Programa  
1. Mòduls per a substitucions.  
La direcció d'AP del departament sol·licitarà a la Direcció General d'Assistència Sanitària l'autorització de les jornades que considere necessàries per a la cobertura de les substitucions aportant un informe justificatiu del compliment dels requisits previstos en aquest acord.  
  
Una vegada autoritzada la sol·licitud, en el cas de personal facultatiu un mòdul de 7 hores, haurà de comprendre un mínim de 35 i un màxim de 42 consultes en total, i un mòdul de 5 hores haurà de comprendre un mínim de 25 i un màxim de 30 consultes en total, que s'oferirà a la resta dels membres del mateix equip. Serà possible oferir dos mòduls de 2,5 hores amb un mínim de 12 i un màxim de 15 consultes per mòdul complet autoritzat per a afavorir la participació.  
  
La prestació de mòduls de substitució no inclourà la realització d'avisos domiciliaris, que seran realitzats durant la jornada ordinària pels membres de l'equip del centre.  
En la resta de categories de personal, el contingut de la prestació s'ajustarà a la naturalesa de l'activitat a realitzar tot tenint en consideració la duració del mòdul.  
Quan el nombre de personal voluntari excedisca de les necessitats de reforç, correspondrà al coordinador o coordinadora de l'equip repartir la càrrega addicional de treball entre els diferents professionals, mitjançant l'establiment d'un torn o un altre tipus de prelació que assegure l'equitat. Quan no existisca personal voluntari dins del mateix equip, s'oferirà la cobertura dels mòduls a professionals d'Atenció Primària de la resta del departament de Salut o d'altres departaments de Salut; si, així i tot, no es trobara personal suficient, es podria oferir a professionals d'altres àmbits assistencials amb l'habilitació professional pertinent.  
Si una vegada autoritzada la realització de mòduls, hi haguera disponible personal temporal per a la cobertura de la substitució, es prioritzarà la contractació en la substitució, i l'autorització dels mòduls deixarà de tindre efecte.  
2. Mòduls de reforç davant de sobrecàrrega de treball conjuntural  
De la mateixa manera, la direcció d'AP del departament podrà sol·licitar a la Direcció General d'Assistència Sanitària autorització per a la cobertura de mòduls de reforç davant determinades circumstàncies:  
a) Demora per a contingents específics  
Es podran oferir mòduls de la mateixa duració i capacitat i en el nombre necessari per a resoldre una demora prospectiva puntual que excedisca de 5 dies. Aquesta oferta es realitzarà a la resta de membres de l'equip si el titular del contingent amb demora té un índex de càrrega de malaltia menor a 10 (pacients equivalents / població real assignada) i podrà oferir-se al titular del contingent quan siga superior. En qualsevol cas, es crearà una agenda específica per a la realització d'aquests mòduls en els quals se citaran a demanda un mínim de 25 i un màxim de 30 consultes del contingent amb demora per mòdul complet, exclusivament per a motius de consulta aguts i en pacients no complexos, per a preservar la longitudinalitat de l'atenció i la relació professional-pacient en l'acompanyament dels pacients crònics complexos durant la jornada ordinària. Les consultes podran ser presencials o telefòniques i no s'hi inclouran avisos domiciliaris.  
b) Sobrecàrrega d'activitat per programes específics  
Es podran oferir mòduls de 7, 5 o 2,5 hores de duració i en el nombre necessari per a resoldre la sobrecàrrega assistencial sobrevinguda específicament per les tasques a realitzar per AP per al control de la covid-19 (de 18 a 20 primeres consultes, o de 25 a 30 successives o finals per a mòduls de 5 hores) o per a programes específics establits per la Conselleria de Sanitat Universal i Salut Pública, per a cadascun dels quals s'establirà el nombre de consultes o d'activitat concreta per mòdul, i se n'informarà els departaments i la part social. En particular, per a les tasques relacionades amb el rastreig, diagnòstic, seguiment i la campanya de vacunació de covid-19, quan no existisquen professionals voluntaris dins del mateix equip s'oferirà la cobertura dels mòduls a professionals d'Atenció Primària del departament de Salut o d'uns altres departaments de Salut, i si així i tot no es trobara personal suficient, es podria oferir a professionals d'altres àmbits assistencials.  
  
c) Sobrecàrrega d'activitat en zones de difícil cobertura  
Es podran oferir mòduls de la mateixa duració (7, 5 o 2,5 hores) i en el nombre necessari per a resoldre la sobrecàrrega assistencial específicament en zones de difícil cobertura. S'establirà el nombre de consultes per mòdul d'acord amb les característiques pròpies del centre, incloent-hi la dispersió.  
  
Cinqué. Dotació pressupostària  
Aquest programa tindrà una dotació pressupostària anual màxima de 8.000.000,00 ?, d'acord amb el que es preveu en el pressupost de la Generalitat per a l'exercici 2022.  
  
Sisé. Retribucions  
1. La retribució per participació en aquest programa té la naturalesa de complement de productivitat de l'article 43.2.c de la Llei 55/2003, de 16 de desembre, de l'Estatut marc del personal estatutari dels serveis de salut.  
2. Les retribucions corresponents a aquest programa seran, per mòdul de 7 hores, de 281,77 - per a personal del grup A1; 183,14 - per a A2; 112,70 - per a C1; 84,54 - per a C2, i 61,90 - per a AP. Per mòdul de 5 hores serà de 201,27 - per a personal del grup A1; 130,82 - per a A2; 80,50 - per a C1; 60,38 - per a C2, i 44,22 - per a AP. Quan es preste el mòdul de 2,5 hores, la retribució serà la meitat de les retribucions corresponents al mòdul de 5 hores.  
3. La meritació del complement tindrà caràcter mensual, i es farà efectiva en el mes següent al de la realització.  
  
Seté. Tipificació del temps de treball prestat en les jornades addicionals  
El temps de treball prestat inclòs en el present programa tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, així com s'aplicaran les regles generals de descans entre jornades de treball i les seues excepcions, tot això d'acord amb el que es preveu en la Directiva 2003/88/CE, de 4 de novembre, sobre ordenació del temps de treball.  
  
  
Huité. Comissió de seguiment  
Amb una periodicitat quadrimestral, se celebrarà una reunió d'avaluació de caràcter paritari formada per les direccions generals de Recursos Humans i d'Assistència Sanitària de la conselleria amb competències en matèria de sanitat i les organitzacions sindicals de la Mesa sectorial de Sanitat que hagueren votat favorablement el present acord, l'objectiu de la qual serà analitzar l'efectivitat del programa i les possibles causes de desviació en la seua eficiència i establir els indicadors pertinents.  
  
Nové. Competència d'autorització  
El procediment de cobertura haurà de ser expressament autoritzat per la Direcció General d'Assistència Sanitària, amb la sol·licitud prèvia de la direcció d'AP dels departaments de Salut.  
  
Deu. Desplegament i execució  
S'autoritza la persona titular de la conselleria competent en sanitat per executar i desplegar aquest acord.  
  
Onze. Efectes  
Aquest acord tindrà efectes des de l'1 de gener fins al 31 de desembre de 2022.  
  
Dotze. Publicació  
Aquest acord es publicarà en el Diari Oficial de la Generalitat Valenciana.  
  
València, 21 de gener de 2022  
  
La consellera secretària,  
MÓNICA OLTRA JARQUE